คลังลุยต่อคดีทักษิณ
คลังตั้งทีม"ยึดทรัพย์-เก็บภาษี-เรียกค่าเสียหาย"คดีทักษิณ
2 มี.ค. 2553

คลังตั้งทีม"ยึดทรัพย์-เก็บภาษี-เรียกค่าเสียหาย"คดีทักษิณ
นายกรณ์ จาติกวณิช รมว.คลัง กล่าวว่า  ได้สั่งการให้หน่วยงานราชการในสังกัดกระทรวงการคลัง อาทิ สำนักงานคณะกรรมการรัฐวิสาหกิจ และกรมบัญชีกลาง ต้องรักษากฎหมายและดำเนินการตามขั้นตอนกระบวนการยึดทรัพย์ แม้จะมีคนบางกลุ่มยังคัดค้าน ซึ่งที่ผ่านมามีการประชุมซักซ้อมระดับหนึ่งแล้ว หลังจากรับทราบข้อพิพากษา
สำหรับการชุมนุมของกลุ่มคนเสื้อแดงที่ประกาศนัดรวมพลวันที่ 12 มี.ค.นี้ อาจมีผลกระทบกับความเชื่อมั่นของระบบเศรษฐกิจไทยได้ แต่เบื้องต้นเห็นว่าสถานการณ์โดยรวมยังไม่มีผลกระทบมากนัก แต่ในฐานะรัฐบาลก็มีหน้าที่รักษาความสงบเรียบร้อย และรักษาระดับความเชื่อมั่น เชื่อว่า คนส่วนใหญ่ยังเคารพคำพิพากษาของศาลว่ามีความศักดิ์สิทธิ์
นายสถิตย์ ลิ่มพงศ์พันธุ์ ปลัดกระทรวงการคลัง กล่าวว่า นายกรณ์ จาติกวณิช รมว.คลัง ได้เรียกประชุมหน่วยงานของคลังเพื่อมอบหมายงาน 3 ด้าน เพื่อดำเนินการตามคำพิพากษาของศาลฎีกาผู้ดำรงตำแหน่งทางการเมือง คดียึดทรัพย์ พ.ต.ท.ทักษิณ ชินวัตร อดีตนายกรัฐมนตรี 4.63 หมื่นล้านบาท โดยในด้านที่ 1 ได้มอบหมายให้กรมบัญชีกลาง ดำเนินการยึดทรัพย์ตามคำพิพากษา รวมถึงดำเนินการตรวจสอบฟ้องเรียกค่าเสียหายทางแพ่งกับเจ้าหน้าที่ที่ทำให้รัฐเกิดความเสียหาย
ด้านที่ 2 มอบหมายให้สำนักงานคณะกรรมการนโยบายรัฐวิสาหกิจ (สคร.) ไปศึกษาคำพิพากษาว่ามีรัฐวิสาหกิจไหนที่ได้รับความเสียหาย ไม่ว่าจะเป็นบริษัท ทีโอที หรือ ธนาคารเพื่อการส่งออกและนำเข้าแห่งประเทศไทย (ธสน.) โดยเสนอเรื่องรายงานขึ้นมาให้กระทรวงการคลังรับทราบเพื่อดำเนินการทางกฎหมายต่อไป ด้านที่ 3 เรื่อง ภาษีการเก็บภาษีของนายพานทองแท้ ชินวัตร และ น.ส.พิณทองทา ชินวัตร จำนวน 1.2 หมื่นล้านบาท ทางกรมสรรพากรรับผิดชอบดำเนินการต่อ โดยการยึดทรัพย์ของทั้ง 2 คนเพิ่มเติม เป็นอำนาจของอธิบดีกรมสรรพากรที่ดำเนินการได้อยู่แล้ว
ขณะที่นายพงษ์ภาณุ เศวตรุนทร์ อธิบดีกรมบัญชีกลาง กล่าวว่า ในฐานะเป็นหน่วยงานมีหน้าที่ตามกฎหมายความรับผิดทางละเมิด โดยกรมจะศึกษาคำพิพากษาว่ามีหน่วยงานไหนที่เกี่ยวข้องได้รับความเสียหาย เป็นหน้าที่ของหัวหน้าส่วนราชการนั้นตรวจความเสียหายภายใน 60 วัน และต้องส่งมาให้คณะกรรมการรับผิดทางแพ่ง ของกรมบัญชีกลาง เพื่อชี้ขาดว่าความเสียหายที่แท้จริงเป็นเท่าไร และดำเนินการฟ้องร้องเรียกค่าเสียหายต่อไป